Teen-inentingsgroep van Facebook, Instagram afgeskopArgieffoto Facebook en Instagram, wat onder die maatskappy Meta val, het Woensdag sonder enige waarskuwing ŉ teen-inentingsgroep se rekening van hierdie sosialemediaplatforms verwyder. Die Children’s Health Defense (CHD) is een van die invloedrykste Amerikaanse teen-inentingsgroepe en het honderdduisende volgelinge op die platforms gehad. Die groep is gestig deur Robert Kennedy jr., broerskind van wyle pres. John F Kennedy. “Deur ons groep van die sosialemediaplatforms te verban, tree Meta op as ŉ surrogaat vir die federale regering se kruistog om alle kritiek op drakoniese regeringsbeleid stil te maak,” het Kennedy in ŉ verklaring, uitgereik deur die CHD, gesê. Aaron Simpson, woordvoerder van Meta, sê die groep se Facebook- en Instagram-rekening is verwyder ná herhaalde oortredings van Meta se beleid oor die verspreiding van valse inligting. In die CHD se verklaring het die groep ŉ skermgreep gedeel van boodskappe wat verklaar dat die rekeninge opgeskort is vir die oortreding van Meta se beleidstellings rakende “valse inligting wat tot werklike wêreldskade kan lei”. Die CHD het aangevoer dat die verbod verband kan hou met ŉ regsgeding wat hy in Augustus 2020 teen Meta aanhangig gemaak het. Hy beskuldig die tegnologiereus daarvan dat hy sy reg op vryheid van spraak skend deur op die Amerikaanse sentrums vir siektebeheer en -voorkoming (CDC) te vertrou oor watter Covid-19-inligting wetenskaplik gesteun word. “Meta se sensuur is nie net ongrondwetlik nie, dit is ‘teen-Amerikaans’,” het Roger Teich, CHD-regsadviseur, gesê. In ŉ appèlaansoek wat op 29 Julie in die Amerikaanse appèlhof ingedien is, het die CHD dokumente aan die hof verskaf wat uiteensit hoekom hy bepaalde Covid-19-inligting deur die CDC as “valse inligting” beskou. Die dokumente, getiteld Covid vaccine Misinformation: Hot Topics, is ook aan Facebook verskaf. In die dokumente word die tegnologiereuse aangeraai om “op die uitkyk te wees” vir valse inligting oor verskeie onderwerpe, waaronder die afskeiding van sekere entstofkomponente in die menslike liggaam, verslae oor die stelsel waarvolgens ernstige newe-effekte aangemeld word en sogenaamde spitsproteïen-data.